Lokwalodikgang lwa Guardian lwa kwa Lontone lo bega gore: “Bagolo ba ba humileng thata mo lefatsheng ba ba dirang peresente e le nngwe ba ruile diperesente di le 40 tsa khumo ya lefatshe. Bontsi jwa batho ba ba dirang mo ditheong tsa madi le mo mafapheng a Internet ke bone ba ba humileng thata.” Dipatlisiso tse di dirilweng ke lekgotla la Ditšhaba Tse di Kopaneng di fitlhetse gore diperesente tse 37 tsa batho ba ba humileng thata mo lefatsheng di nna kwa United States, mme diperesente di le 27 tsone di nna kwa Japane, fa diperesente di le 6 tsone di le kwa United Kingdom. Bagolo ba ba humanegileng thata mo lefatsheng ba ba diperesente tse 50 ba na le peresente e le 1 fela ya khumo ya lefatshe. Go ya ka Duncan Green, mookamedi wa dipatlisiso wa mokgatlho o o thusang bahumanegi wa kwa Boritane wa Oxfam, “go sa lekalekane gono ga batho go a tshosa eleruri. . . . Ga go kgonege gore motho a tlodise matlho lebaka la go bo batho ba le dimilione tse 800 ba lala ka tlala bosigo bongwe le bongwe mme go na le khumo e ntsi jaana.”